Oudpolisieman 10 jaar tronk toe vir bedrog(Foto: SAPD/Facebook) ’n Voormalige adjudant-offisier van die polisie is tot tien jaar tronkstraf gevonnis nadat hy die Suid-Afrikaanse Polisiediens uit meer as R1,7 miljoen bedrieg het. Stephan Ferreira (47) het oor ’n tydperk van vyf jaar minstens 47 keer niksvermoedende kollegas se aanmeldbesonderhede gebruik om fondse na sy persoonlike bankrekening oor te dra. Kapt. Lloyd Ramovha, woordvoerder van die Valke, sê Ferreira was tot 2015 aan die polisie se finansiële afdeling in Rustenburg verbonde voordat bewerings oor die onwettige transaksies aan die lig gekom en hy bedank het. Ferreira is ná ’n ondersoek deur die Valke in hegtenis geneem en het in Januarie 2020 vir die eerste keer in die hof verskyn voordat hy in Desember verlede jaar eindelik skuldig bevind is. Ferreira is Woensdag in die Rustenburg-streekhof gevonnis. Lt.genl. Tebello Mosikili, waarnemende hoof van die Valke, het die vonnis verwelkom. “Ons sal voortgaan om sonder vrees of bevoordeling skelm elemente in ons geledere uit te roei.”